Predkladacia správa

	Predkladaný materiál bol vypracovaný na základe schváleného plánu rokovaní               Bezpečnostnej rady Slovenskej republiky a záverov zasadania Bezpečnostnej rady Slovenskej republiky z júna 2004, kde bola predsedovi Správy štátnych hmotných rezerv Slovenskej  republiky (ďalej len „správa rezerv“) uložená úloha predložiť materiál o potrebe finančných prostriedkov na vybudovanie skladovacích kapacít a núdzových zásob ropy a ropných           výrobkov v Slovenskej republike Bezpečnostnej rade Slovenskej republiky. Bezpečnostná rada Slovenskej republiky, na základe prerokovania predmetného materiálu, vo svojom           uznesení č. 52 zo dňa 9. 11. 2004 odporučila predsedovi správy rezerv predložiť materiál na rokovanie vlády Slovenskej republiky.

	Vláda Slovenskej republiky na svojom zasadaní 18. 8. 2004 prijala uznesenie číslo 783 bod B.6. k návrhu Koncepcie rozvoja štátnych hmotných rezerv. V tomto uznesení ukladá predsedovi Správy rezerv predložiť na rokovanie vlády návrh novely zákona č. 82/1994 Z. z. o štátnych hmotných rezervách v znení neskorších predpisov.

Predmetný materiál bol predmetom Porady ekonomických ministrov, ktorá ho           prerokovala na svojom  zasadaní dňa 20. 12. 2004 a uložila predsedovi Správy rezerv materiál dopracovať na základe prednesených pripomienok a opäť ho predložiť na Poradu                      ekonomických ministrov. Po doplnení materiálu na základe odborných konzultácií s ministerstvom financií a ministerstvom hospodárstva bol tento opäť predložený na Poradu ekonomických ministrov dňa 23. 5. 2005. Na uvedenom rokovaní mal k predkladanému          materiálu opäť pripomienky minister výstavby a regionálneho rozvoja ktorý žiadal, aby         materiál bol doplnený o výpočet nákladov, ktoré budú potrebné v budúcich obdobiach, ak chýbajúce skladovacie kapacity pre skladovanie ropných výrobkov by vybudoval súkromný investor a dal ich do prenájmu štátu. Porada ekonomických ministrov uložila materiál doplniť o žiadaný výpočet a opäť ho v čo najkratšom čase predložiť na poradu ekonomických ministrov.
Materiál bol doplnený v zmysle požiadavky Porady ekonomických ministrov zo dňa 23.5.2005 a predložený na Poradu ekonomických ministrov dňa 20.6.2005. Na uvedenom rokovaní Porada ekonomických ministrov materiál prijala a uložila predsedovi Správy rezerv predložiť ho na zasadanie vlády Slovenskej republiky.
 
Cieľom tohto materiálu je informovať vládu Slovenskej republiky:
-	o návrhu formy financovania budovania skladovacích kapacít a tvorby, skladovania a ochrany núdzových zásob ropy a ropných výrobkov, ako i zabezpečenia údržby technických zariadení súvisiacich so skladovaním núdzových zásob ropy a ropných výrobkov
-	o spôsobe riešenia dobudovania chýbajúcich skladovacích kapacít na núdzové zásoby ropných výrobkov.

	Pomer rozdelenia skladovaných materiálov v rámci núdzových zásob ropy k ropným výrobkom v pomere 30 : 70 je odôvodnený tým, že v Slovenskej republike je iba jedna rafinéria, ktorá vyrába ropné výrobky, a tým je značne zraniteľná výroba ropných výrobkov v čase ropnej núdze. Ropné výrobky zo skladov sú v krízovej situácii k dispozícii k okamžitej distribúcii podľa rozhodnutia príslušných orgánov.

Potreba finančných prostriedkov z hľadiska očakávaného dopadu na verejné financie je v súlade so záväzkom Slovenskej republiky prijatom v rámci kapitoly Energetika v predvstupovom procese do Európskej únie.

Na vybudovanie skladovacích kapacít v priestoroch existujúcich terminálov je potrebné vynaložiť v priebehu rokov 2005 až 2008 1 400 miliónov Sk, ktoré budú čerpané z finančných prostriedkov získaných reštrukturalizáciou hmotných rezerv.

Na skladovanie a ochraňovanie núdzových zásob ropy a ropných výrobkov podľa predloženého modelu bude potrebné vynaložiť za obdobie rokov 2005 až 2008 spolu 1 045 miliónov Sk, ktoré budú čerpané z prostriedkov štátneho rozpočtu.

Proces prehodnocovania potrieb ozbrojených síl Slovenskej republiky ako aj záujmy dotknutých subjektov sa postupne prispôsobujú aktuálnym potrebám. Uvádzané údaje popisujú súčasný stav vychádzajúci z oficiálnych štatistických údajov, ako i ďalších dostupných zdrojov a v budúcich obdobiach môžu byť primerane korigované.